钦定古今图书集成/明伦汇编/家范典/第082卷 > 礼记 > 《檀弓》
## 钦定古今图书集成/明伦汇编/家范典/第082卷 > 礼记 > 《檀弓》

“帷殡”，非古也，自敬姜之“哭穆伯”始也。

〈陈注〉《礼》，朝夕哭殡之时，必褰开其帷。敬姜哭其夫穆伯之殡，乃以避嫌，而不复褰帷。自此以后，人皆效之，故记者云“非古也。”穆伯，鲁大夫，季悼子之子公甫靖也。〈大全〉《张子》曰：“敬姜早寡，昼哭以避嫌，帷殡或亦避嫌，表夫之远色也。”

又

穆伯之丧，敬姜昼哭。文伯之丧，昼夜哭。孔子曰：“知礼
矣。”

〈陈注〉“哭夫以礼，哭子以情”，中节矣，故孔子美之。〈大全〉严陵方氏曰：“《经》曰‘寡妇不夜哭’，盖其远嫌之道不得不然耳。穆伯之于敬姜，夫也，故居其丧止于昼哭而不嫌于薄；文伯之于敬姜，子也，故居其丧昼夜哭而不嫌于厚，此孔子所以谓之知礼也。”